b'\n_START_ARTICLE_\nRobert Doisneau\n_START_PARAGRAPH_\nRoberas Duano (Robert Doisneau; 1912 m. baland\xc5\xbeio 14 d. \xe2\x80\x93 1994 m. baland\xc5\xbeio 1 d.) \xe2\x80\x93 pranc\xc5\xabz\xc5\xb3 fotografas, humanistin\xc4\x97s fotografijos atstovas.\n_START_SECTION_\nAnkstyvieji gyvenimo metai\n_START_PARAGRAPH_\nRoberas Duano gim\xc4\x97 Pranc\xc5\xabzijoje, Gentilly Pary\xc5\xbeiaus priemiestyje, kuriame gyveno daugiausia gamykl\xc5\xb3 darbininkai. \xc5\xa0is ir pana\xc5\xa1aus tipo rajonai buvo nyk\xc5\xabs ir apleisti, o pary\xc5\xbeie\xc4\x8diai juos vadindavo \xe2\x80\x9ezona\xe2\x80\x9c.\n_START_SECTION_\nKarjeros prad\xc5\xbeia\n_START_PARAGRAPH_\n1931 m. R. Duano tapo skulptoriaus, fotografo, dailininko ir gana revoliucingai nusiteikusio Andr\xc4\x97 Vigno asistentu. Pirm\xc4\x85j\xc4\xaf savo fotoaparat\xc4\x85 \xe2\x80\x9eRolleiflex\xe2\x80\x9c \xc4\xafsigijo 1932 m. ir i\xc5\xa1kart prad\xc4\x97jo atsargiai, i\xc5\xa1 tam tikro atstumo fotografuoti Pary\xc5\xbeiaus priemies\xc4\x8dius, vaikus. Pirmosios \xc5\xa1io fotografo nuotraukos (vaizdai i\xc5\xa1 \xe2\x80\x9eblus\xc5\xb3\xe2\x80\x9c turgaus) i\xc5\xa1spausdintos \xe2\x80\x9eL\xe2\x80\x98Excelsior\xe2\x80\x9c laikra\xc5\xa1tyje 1932 m., ta\xc4\x8diau netrukus po to jis buvo mobilizuotas, priklaus\xc4\x97 pasiprie\xc5\xa1inimo jud\xc4\x97jimui ir kaip kareivis, ir kaip fotografas, panaudodamas litografo specialyb\xc4\x99 klastojo pasus ir kitokius dokumentus, fiksavo ir Pary\xc5\xbeiaus okupacij\xc4\x85, ir i\xc5\xa1laisvinim\xc4\x85. Jam gr\xc4\xaf\xc5\xbeus i\xc5\xa1 karin\xc4\x97s tarnybos A. Vigno studija buvo finansi\xc5\xa1kai silpna, tod\xc4\x97l R. Duano pasirinko fotografo darb\xc4\x85 \xe2\x80\x9eRenault\xe2\x80\x9c korporacijoje.\n_START_SECTION_\nDarbas komercin\xc4\x97se kompanijose\n_START_PARAGRAPH_\nDarbas \xe2\x80\x9eRenault\xe2\x80\x9c buvo svarbus tuo, kad \xc4\x8dia R. Duano atrado darbinink\xc5\xb3 sluoksnio gyvenim\xc4\x85, solidarum\xc4\x85 ir orum\xc4\x85. Jo k\xc5\xabryboje dominuoja ne vienas revoliucingas, net anarchistinis bruo\xc5\xbeas. Vienas svarbiausi\xc5\xb3 \xe2\x80\x93 noras prabilti apie Pranc\xc5\xabzijos darbinink\xc5\xb3 ir smulkiosios bur\xc5\xbeuazijos gyvenimo s\xc4\x85lygas. Fotografo darbai informuoja apie socialines permainas, vykusias tuometin\xc4\x97je Pranc\xc5\xabzijoje. Deja, d\xc4\x97l nuolatinio v\xc4\x97lavimo \xc4\xaf darb\xc4\x85 1939 m. jis buvo atleistas (v\xc4\x97luodavo, nes naktimis vonioje ry\xc5\xa1kindavo nuotraukas). Kaip jis pats sak\xc4\x97, \xe2\x80\x9edarbas \xe2\x80\x9eRenault\xe2\x80\x9c buvo fotografo karjeros prad\xc5\xbeia ir mano jaunyst\xc4\x97s pabaiga\xe2\x80\x9c. I\xc5\xa1kart po karo fotografas dirbo \xe2\x80\x9eLife\xe2\x80\x9c ir kituose tarptautin\xc4\xaf pripa\xc5\xbeinim\xc4\x85 pelniusiuose leidiniuose, \xe2\x80\x9eAlliance\xe2\x80\x9c ir \xe2\x80\x9eRapho\xe2\x80\x9c fotoagent\xc5\xabrose._NEWLINE_Kur\xc4\xaf laik\xc4\x85 po karo net ir prie\xc5\xa1indamasis savo asmeniniams \xc4\xafsitikinimams R. Duano dirbo mados ir auk\xc5\xa1tuomen\xc4\x97s fotografu \xc5\xbeurnale \xe2\x80\x9eVogue\xe2\x80\x9c nuo 1948 iki 1951. Pavarg\xc4\x99s nuo reklamos tu\xc5\xa1tyb\xc4\x97s jis visada geriausiai pails\xc4\x97davo fotografuodamas savo pa\xc5\xbe\xc4\xafstam\xc5\xb3 vestuves, saulut\xc4\x97je pasi\xc5\xa1ildyti sus\xc4\x97dusias kirp\xc4\x97jas, o ypa\xc4\x8d \xe2\x80\x93 gatv\xc4\x97se \xc5\xbeaid\xc5\xbeian\xc4\x8dius darbinink\xc5\xb3 vaikus. T\xc4\x85 pat\xc4\xaf jis dar\xc4\x97 ir septint\xc4\x85 de\xc5\xa1imtmet\xc4\xaf, kai humanistin\xc4\x97 fotografija tapo nepopuliari ir niekas R. Duano nebesidom\xc4\x97jo, kai i\xc5\xa1nyko visi u\xc5\xbesakymai ir nebeliko galimybi\xc5\xb3 leisti knygas._NEWLINE_Tuo laikotarpiu R. Duano susipa\xc5\xbeino su daugeliu Pranc\xc5\xabzijos meninink\xc5\xb3 \xe2\x80\x93 Alberto Giacometti, Jean Cocteau, Fernand L\xc3\xa9ger, Georges Braque, su tokiomis asmenyb\xc4\x97mis kaip tapytojas Pablo Picasso, poetas Jacques Pr\xc3\xa9vert, violon\xc4\x8delininkas Baquet jie tapo labai gerais draugais.\n_START_SECTION_\nK\xc5\xabrybinio pakilimo laikotarpis\n_START_PARAGRAPH_\nNors R. Duano prad\xc4\x97jo fotografuoti 1929 m. ir dar\xc4\x97 tai iki pat mirties (1994), jo k\xc5\xabrybinio pakilimo laikotarpiu laikytini 1945\xe2\x80\x931960 m. Tuomet kilo didelis susidom\xc4\x97jimas humanistine \xe2\x80\x93 poetine fotografija, kuri teik\xc4\x97 karo nukamuotai Europai atgimimo vilt\xc4\xaf. Beje, ta pati banga apie 1960 m. pasiek\xc4\x97 ir Lietuv\xc4\x85, kai prad\xc4\x97jo kurti Antano Sutkaus, Algimanto Kun\xc4\x8diaus, Romualdo Rakausko, Aleksandro Macijausko karta, atgaivinusi Lietuvos fotografij\xc4\x85.'